I.	Úvod
II.	Financovanie ODA v SR z rozpočtu verejnej správy
III.	Informácia o oficiálnej rozvojovej pomoci poskytnutej SR v roku 2004
1.	ODA SR v r. 2004
2.	Ministerstvá a iné ústredné orgány štátnej správy
2.1 Ministerstvo zahraničných vecí SR
2.2 Ministerstvo školstva SR
2.3 Ministerstvo financií SR
2.4 Ministerstvo životného prostredia SR
2.5 Ministerstvo vnútra SR
2.6 Ministerstvo pôdohospodárstva SR
2.7 Ministerstvo hospodárstva SR
2.8 Ministerstvo kultúry SR
2.9 Ministerstvo obrany SR
2.10 Úrad jadrového dozoru SR
2.11 Úrad pre normalizáciu, metrológiu a skúšobníctvo SR
3.	Slovenský červený kríž
4.	Finančné inštitúcie
4.1 Exportno-importná banka SR
4.2 Národná Banka Slovenska
IV.	Záver
V.	Vykazovanie finančných memoránd Národného programu ODA
1. Finančné prostriedky programu 05T0A – ODA 2004
2. Zhodnotenie použitia rozpočtových prostriedkov
2.1 Trustový fond UNDP
2.2.Bratislava – Belehrad Fond
VI.	Prílohy
1.   Slovenská ODA v roku 2004 podľa rezortov
2.	Štruktúra ODA SR v roku 2004
3.	Dotazník DAC OECD pre nečlenské donorské krajiny 
4.	Percentuálne rozdelenie ODA a OA v roku 2004
5.	Zoznam krajín ODA a OA platný pre rok 2004

I.	Úvod

Spoluzodpovednosť ekonomicky vyspelých krajín za globálny rozvoj vedie aj Slovenskú republiku  ako člena Organizácie pre ekonomickú spoluprácu a rozvoj  a Európskej únie  k serióznemu prístupu a efektívnemu poskytovaniu oficiálnej rozvojovej pomoci (ODA) rozvojovým krajinám. Dôležitý dokument, ku ktorému sa Slovenská republika jednoznačne prihlásila sú Miléniové rozvojové ciele OSN (MDGs). Hlavným dôvodom je, že Slovensko, ako súčasť donorskej komunity, chce v rámci svojich možností pomôcť riešeniu globálnych problémov, ako sú odstránenie chudoby a extrémneho hladu, dosiahnutie všeobecného vzdelania, podpora rodovej rovnosti, zníženie detskej úmrtnosti, zlepšenie tehotenského zdravia, boj so smrteľnými chorobami ako HIV/AIDS, malária a i., či zabezpečenie trvalej udržateľnosti životného prostredia a rozvoj globálneho partnerstva pre rozvoj. 
Okrem morálnej povinnosti je to najmä výsledok poznania, že vývoj v rozvojových krajinách spätne ovplyvňuje situáciu vo vyspelých krajinách, a tým aj na Slovensku. Finančné záväzky ČK EÚ boli prijaté na Barcelonskej rade EÚ 14. marca 2002 ako príspevok pre Medzinárodnú konferenciu OSN o financovaní rozvoja v Monterrey 18.-22. marca 2002. Na MDGs nadväzuje iniciatíva Svetovej banky a Medzinárodného menového fondu pre veľmi zadĺžené a chudobné krajiny (Heavily Indebted Poor Countries - HIPC). 
Rozvojová pomoc patrí medzi priority vonkajších vzťahov Európskej únie. Výsledkom toho je i posledná Parížska deklarácia prijatá v marci 2005 na Konferencii o spoločnom pokroku k posilneniu efektívnosti rozvojovej pomoci. EÚ sa zaviazala dosiahnuť kolektívnu úroveň výdavkov na ODA do roku 2009/2010 na úrovni 0,51% hrubého národného dôchodku (HND), s tým, že jednotlivé členské štáty EÚ-15 musia zabezpečiť na ODA vo svojich rozpočtoch 0,58% HND do roku 2009/2010. Uvedomujúc si, že pre nové členské krajiny je dosiahnutie uvedeného cieľa nereálne, EK pre ne stanovila nový individuálny cieľ - 0,17% ODA/HND do roku 2009/2010. 

Tabuľka 1) ODA SR od roku 2003 s predpokladaným vývojom do roku 2009 a dlhodobé ciele medzinárodného spoločenstva
Rok | V absolutných číslach | % ODA/HDP
2003 | SKK 553.5 mil. | 0,048
2004 | SKK 910.5 mil. | 0,072
2005 (prognóza) | SKK 1,225.4 mil. | 0,082
Cieľový rok 2006 | SKK 1,500.4 mil. | 0,085
2007 | | 0,083
2008 | | 0,087
2009 | | 0,09
Cieľový rok 2009/2010 NČK | | 0,17
Cieľový rok 2009/2010 EU 15 | | 0,58
Cieľový rok 2015 | | 0.7 (cieľ OSN)

Z tabuľky je zrejmé, že splnenie tohto cieľa bude pre Slovenskú republiku veľmi náročné. 
Riešením uvedenej situácie je: 
a)	kvalitnejšie a dôkladnejšie štatistické vykazovanie a odstránenie súčasných nedostatkov zo strany rezortov a zainteresovaných inštitúcií (ide len o čiastkový krok, ktorý pravdepodobne prinesie len miernu úpravu); 
b)	v návrhoch budúcich rozpočtov zohľadniť záväzok SR a počítať s jeho nárastom -  cieľom slovenskej vlády by malo byť postupné napĺňanie svojho dlhodobého záväzku zvyšovania medzinárodnej rozvojovej pomoci na požadovanú úroveň 0,17% do roku 2009/2010; 
c)	odpustenie pohľadávok - zapojenie SR do iniciatívy HIPC (Heavily Indebted Poor Countries – HIPC). V rámci tejto Iniciatívy by bolo možné riešiť problematiku vysporiadania nevymožiteľných pohľadávok SR voči chudobným rozvojovým krajinám, čo by sa pozitívne odrazilo v štatistických výkazoch poskytnutej oficiálnej rozvojovej pomoci Slovenskej republiky a zvýšilo by prestíž našej krajiny na medzinárodnej scéne.
V takýchto prípadoch sa odpustené finančné prostriedky  účelovo viažu na implementáciu rozvojových programov Svetovej banky a Medzinárodného menového fondu (napr. programy na podporu sociálneho a ekonomického sektora, demokratizácie, dodržiavania ľudských práv a pod.).  

Hlavnými predpokladmi, ktoré povedú k zlepšeniu kvality štatistického vykazovania, sú:

•	Výkazníctvo na úrovni spolupráce rezortov
•	Každý relevantný rezort by mal nominovať svojho zástupcu pre ODA, ktorý by mal parciálne (10-20%) vo svojej pracovnej náplni problematiku rozvojovej pomoci, najmä však jej finančný a štatistický aspekt. Z tohto dôvodu by bolo vhodné menovať  pracovníka finančného odboru, ktorý dokáže sledovať finančné toky do rozvojových krajín a vyhodnotiť, či v danom prípade ide o rozvojovú pomoc alebo iný typ finančného transferu. Bol by tiež zodpovedný za tvorbu resp. iniciovanie rozvojovej pomoci a vecnú náplň rozvojovej pomoci, ktorá v niektorých prípadoch súvisí aj s kompetenciami rezortov v medzinárodných organizáciách. 
•	Vypracovanie zoznamu oprávnených výdavkov ODA v súlade so Smernicou pre štatistické výkazníctvo DAC/OECD pre účely zainteresovaných rezortov.
•	V súlade s vypracovaným zoznamom predkladať čerpanie finančných prostriedkov na rozvojovú pomoc Koordinačnému výboru ODA minimálne raz ročne. 

II.	Financovanie ODA v SR z rozpočtu verejnej správy

Financovanie oficiálnej rozvojovej pomoci v Slovenskej republike  sa z  rozpočtu verejnej správy  zabezpečuje  prostredníctvom: 

1.	výdavkov schválených pre rozpočtové kapitoly na príslušný rozpočtový rok:

•	medzirezortný program 05T - Oficiálna rozvojová pomoc 	
V roku 2004 účastníkmi medzirezortného programu 05T- Oficiálna rozvojová pomoc, ktorého gestorom je Ministerstvo zahraničných vecí SR, boli okrem MZV SR aj Ministerstvo financií SR, Ministerstvo životného prostredia SR, Ministerstvo vnútra SR a Ministerstvo pôdohospodárstva SR. Prostriedky na plnenie stanovených  cieľov svojich podprogramov  relevantné kapitoly zabezpečujú v rámci svojho schváleného rozpočtu výdavkov na príslušný rok. 
•	príspevky do medzinárodných organizácií, ktoré nie sú zahrnuté do programu 05T ODA
Slovenská ODA sa v roku 2004 zabezpečovala  z rozpočtu výdavkov kapitol aj mimo programu 05T. Týka sa to napríklad niektorých príspevkov medzinárodným organizáciám, ktoré môžu byť štatisticky vykázané ako ODA podľa metodiky DAC/OECD v plnom rozsahu alebo čiastočne napr. príspevky SR do niektorých medzinárodných organizácií prostredníctvom rozpočtovej kapitoly MZV SR  - Agentúry, fondy a komisie OSN, MMF, Svetová banka a i. 

•	ostatné výdavky ODA
V tejto kategórii sú započítané výdavky rezortov, ktoré nie sú účastníkmi programu 05T, ale ich aktivity majú v zmysle Smernice charakter rozvojovej pomoci. Napr. MŠ poskytovaním štipendií pre zahraničných študentov z rozvojových krajín, niektoré aktivity MO SR, MH SR, technické školenia expertov z ÚJD a i. 
•	administratívne výdavky
Ako oficiálna rozvojová pomoc sa započítavajú administratívne náklady vynakladané v rámci poskytovania ODA predovšetkým z rozpočtu kapitol ústredných orgánov štátnej správy napr. v súvislosti s realizáciou azylovej politiky v zmysle zákona 480/2002 Z. z. Migračný úrad ako aj Úrad civilnej ochrany MV SR.

2. výdavkových operácií  štátnych finančných aktív

•	odpustenie pohľadávok
•	4,68 % slovenského príspevku (odvodov vlastných zdrojov ES) do spoločného rozpočtu EÚ.

III.  Informácia o oficiálnej rozvojovej pomoci poskytnutej Slovenskou republikou v roku 2004

Informácia o oficiálnej rozvojovej pomoci poskytnutej Slovenskou republikou v roku 2004 je vypracovaná na základe smernice DCD/DAC(2000)10 (Development Co-operation Directorate/Development Assistance Committee)  schválenej vládou SR uznesením č. 332 z 3. apríla 2002.

1.	ODA SR v roku 2004

Slovenská republika poskytla v roku 2004 oficiálnu rozvojovú pomoc vo výške 913 997 tis. Sk, čo tvorilo podiel 0,073 % na HDP (príloha č. 1).  V roku 2003 to bolo 553 521 tis. Sk s podielom 0,046 ODA/HDP. V absolútnych číslach ide o takmer 65%.
Rozvojová pomoc bola tvorená z 35 % bilaterálnou a 65 % multilaterálnou pomocou.  Humanitárna a posthumanitárna pomoc bola poskytnutá vo výške 125 563 tis. Sk z celkovej ODA (príloha č. 1 ). 

Celkové toky do rozvojových krajín a krajín s tranzitívnou ekonomikou dokumentujúce existujúci rozsah aktivít subjektov SR v jednotlivých teritóriách tvoria prílohu č. 3.

Informácia je doplnená zoznamom krajín ODA a OA platným pre rok 2004 (príloha č. 5) a grafickou štruktúrou Oficiálnej rozvojovej pomoci SR v r. 2004 (príloha č. 2).

2. 	Ministerstvá a iné ústredné orgány štátnej správy

2.1	Ministerstvo zahraničných vecí SR

Dôležitým predpokladom pre koncepčný prístup k slovenskej rozvojovej pomoci boli vládou schválené strategické dokumenty - Strednodobá koncepcia oficiálnej rozvojovej pomoci na roky 2003 - 2008 (5. 6. 2003, uznesením č. 432) a Národný program oficiálnej rozvojovej pomoci na rok 2004 (28. 4. 2004, uznesením č. 388). 
Prvý z uvedených dokumentov definuje konkrétne strategické ciele, úlohy, teritoriálne a sektorálne priority, princípy a kľúčových partnerov slovenskej oficiálnej rozvojovej pomoci. Druhý dokument stanovuje konkrétne využitie rozpočtu ODA v roku 2004 a rozdeľuje ho na dva komponenty – Fond Bratislava Belehrad zameraný na spoluprácu so Srbskom a Čiernou Horou (prvá programová krajina slovenskej rozvojovej pomoci) a Trust Fond zameraný na projekty v 12 prioritných krajinách slovenskej ODA.
Na základe podpísaného Finančného memoranda medzi MZV SR a UNDP došlo k  transferu finančných prostriedkov pre rozvojový program UNDP v rámci programu 05T0A – Oficiálna rozvojová pomoc (ODA) v plnej výške  100 000 tis. Sk. 
Po podpísaní Rámcovej dohody o externom zabezpečovaní niektorých funkcií spojených s implementáciou Národného programu slovenskej ODA došlo k realizácii prevodu finančných prostriedkov implementačnej agentúre BBF Nadácii na podporu občianskych aktivít (NPOA) vo výške 60 661 tis. Sk. Využitím prostriedkov pre oba komponenty sa bude zaoberať kapitola Vykazovanie finančných memoránd Národného programu ODA na rok 2004.
V rámci MZV SR sa ďalej poskytovaná ODA, podobne ako v predchádzajúcich rokoch koncentrovala  na príspevky do medzinárodných organizácií a programov. Výška týchto príspevkov dosiahla v roku 2004 sumu 43 801 tis. Sk.  Podľa Smernice pre štatistické výkazníctvo Výboru pre rozvojovú pomoc (DCD/DAC/(2000)10) sa do vykázanej ODA zahrnuli príspevky do medzinárodných organizácií buď v plnom, alebo čiastočnom rozsahu (tab. č.1). 
Ďalším multilaterálnym príspevkom započítateľným ako ODA je výška podpory pre regionálnu kanceláriu UNDP v Bratislave, ktorá bola vyčíslená na  17 901 tis. Sk.
	Súčasťou štatistickej správy sú i vyčíslené  administratívne náklady jednotlivých rezortov, vynakladané v rámci poskytovania ODA. (príloha č. 1) 
		MZV SR teda v súlade so smernicou pre štatistické výkazníctvo Výboru pre rozvojovú pomoc OECD poskytlo rozvojovú pomoc vo výške 213 190 tis. Sk. Táto suma predstavuje  zvýšenie o 12% oproti roku 2003. 

2.2	Ministerstvo školstva SR

	Štúdium zahraničných vysokoškolských študentov v Slovenskej republike zabezpečuje MŠ SR z prostriedkov vyčlenených každoročne pre tento rezort. Štipendiá sú prednostne poskytované študentom z krajín vybraných ako teritoriálne priority Slovenskej ODA v súlade s uznesením vlády č. 432/2003.
Oficiálna rozvojová pomoc (ODA), spolu s administratívnymi nákladmi, poskytnutá za rezort školstva prostredníctvom štipendií predstavovala  28 455 tis. Sk. V rámci oficiálnej pomoci (OA) poskytlo MŠ SR štipendistom 26 216 tis. Sk. Celkové náklady za MŠ SR v roku 2004 na činnosti spojené s poskytovaním vládnych štipendií a zabezpečenia technickej podpory pre vyučovací procesu boli v celkovej výške 53 529 tis. Sk. 
Systém poskytovania ODA a OA je zabezpečovaný okrem MŠ SR aj Ústavom jazykovej a odbornej prípravy UK a Domom zahraničných stykov, niektoré náklady uhrádzajú samotné univerzity a vysoké školy. Bilaterálna ODA a OA má prevažne formu štipendií a príspevkov pre študentov a doktorandov z rozvojových krajín.  Administratívne náklady spojené s aktivitami rezortu na ODA boli vyčíslené na 1 142 tis. Sk. 

2.3	Ministerstvo financií SR

Rezort Ministerstva financií SR primárne zabezpečuje spoluprácu s medzinárodnými finančnými inštitúciami. V roku 2004 realizoval rezort vklad do medzinárodných inštitúcií ako ODA príspevok do skupiny Svetovej banky vo výške 32 006 tis. Sk  Príspevok SR do Európskej banky pre obnovu a rozvoj predstavoval 48 462 tis. Sk. 
Vstupom do Európskej únie začala SR prispievať do spoločného rozpočtu EÚ. 4,68%  z tohto príspevku sa klasifikuje ako ODA. V absolútnom vyjadrení ide o sumu 411 894 tis. Sk. 
Uznesením vlády č. 130 z 3. 3. 2004 bolo z rezervy vlády SR vyčlenených 3 000 tis. Sk pre projekt rekonštrukcie Iraku. 
	Administratívne náklady rezortu dosiahli výšku 1 868 tis. Sk. Celkové finančné transfery MF SR v rámci ODA sú 497 230 tis. Sk. 

2.4	Ministerstvo životného prostredia SR

V oblasti životného prostredia sa oficiálna rozvojová pomoc koncentrovala na multilaterálne príspevky do medzinárodných dohovorov a fondov Organizácie Spojených národov a iných mnohostranných inštitúcií – UNEP Environmentálny fond, UN FCCC, CITES, IUCN a Zverenecký fond UNEP pre Montrealsky  protokol o látkach poškodzujúcich ozónovú vrstvu. V roku 2004 dosiahla výška členských   príspevkov  3 661 tis. Sk, čo je porovnateľné s predchádzajúcim rokom. 
Členské príspevky do fondov medzinárodných organizácií a environmentálnych dohovorov vykazované ako ODA  sú rozpočtované v medzirezortnom programe Oficiálna rozvojová pomoc MŽP SR. 

2.5	Ministerstvo vnútra SR

Ministerstvo vnútra SR poskytlo pomoc prostredníctvom dvoch podriadených úradov - Migračného úradu a Úradu civilnej  ochrany.  Úrad civilnej ochrany MV SR sa podieľal v roku 2004 na realizácii humanitárnej pomoci Iránu, Ruskej federácii, Sudánu a Srí Lanke v celkovej výške 16 810 tis. Sk.
Migračný úrad MV SR poskytol zo svojho rozpočtu finančné prostriedky na prenájom priestorov Zastupiteľského úradu Vysokého komisára OSN pre utečencov (UNHCR) a  Medzinárodnej organizácii pre migráciu (IOM) v celkovej výške 498 640 Sk. Do ODA bol zahrnutý i rozpočet Migračného úradu, z ktorého prostriedky sú použité na výdavky na zabezpečenie azylovej politiky v zmysle zákona 480/2002 Z. z. o azyle a o zmene a doplnení niektorých zákonov v zmysle zákona 606/2003 Z. z.. Tieto prostriedky boli použité výlučne na území SR  a dosiahli výšku  143 767 tis. Sk. 
Celkovo teda MV SR prostredníctvom svojich dvoch podriadených útvarov poskytlo pomoc vo výške 160 578 tis. Sk.

2.6	Ministerstvo pôdohospodárstva SR

Rezort MP SR zabezpečuje primárne činnosť a podporu sekretariátu FAO. Spolupracuje s ním prostredníctvom Výboru pre spoluprácu SR s FAO a s tým spojenými aktivitami a účasťou na rôznych programoch a projektoch, akými sú podpora činnosti strediska FAO pre databázu o zložení potravín v strednej a východnej Európy, stretnutie inšpektorov krajín OECD pre čerstvé ovocie a zeleninu s orientáciou pre krajiny strednej a východnej Európy. 
MP SR si v rámci svojej rozpočtovej kapitoly na rok 2004  alokovalo  sumu 1 450 tis. Sk na ODA. Táto čiastka  bola jednorazovým príspevkom poskytnutá Výskumnému ústavu potravinárskemu na projekt Stredisko FAO o údajoch v zložení potravín pre krajiny strednej a východnej Európy CEECFOODS v rámci subprogramu oficiálnej rozvojovej pomoci. Započítaná je tiež podpora odbornej účasti zástupcov rozvojových krajín z Arménska a Gruzínska na 24. zasadnutí Koordinačného výboru FAO/WHO Codex Alimentarius pre Európu (Bratislava, september 2004) a  pre Svetový potravinový program (WFP) bol poskytnutý dobrovoľný príspevok vlády SR vo výške 15 000 USD.
Ďalšou súčasťou ODA za MP SR je 51% z celkového príspevku Slovenskej republiky do Organizácie Spojených národov pre výživu a poľnohospodárstvo (FAO). Táto suma je však vykázaná ako multilaterálny príspevok (príloha č. 3). 
Celková suma ODA za rezort  teda predstavuje 2 727 tis. Sk. 

2.7  Ministerstvo hospodárstva SR

V prípade zámerov a cieľov vo vzťahu k rozvojovej pomoci  pripravilo MH SR návrh rezortných projektov spolupráce pre urýchlenú rekonštrukciu a rozvoj Iraku. V roku 2004 to bolo 6 000 tis. Sk na základe rozpočtového opatrenia MF SR a z toho 3 000 tis. Sk  z rozpočtu MH SR. 

2.8	 Ministerstvo kultúry SR

V programovej štruktúre rozpočtovej kapitoly Ministerstva kultúry SR na rok 2004 neboli na účely poskytovania oficiálnej rozvojovej pomoci, ani oficiálnej pomoci vyčlenené žiadne finančné prostriedky. Z účelových prostriedkov viazaných v rozpočtovej kapitole MK SR sú však poskytované finančné prostriedky na aktivity, ktoré je možné vykázať ako rozvojovú pomoc. Ide najmä o podporu kultúrnych aktivít krajanských organizácií (spolky, zväzy, združenia atď.) a inštitúcií zahraničných Slovákov (školy a knižnice) v krajinách kategorizovaných OECD/DAC ako ODA a OA.
Podpora je smerovaná k posilneniu identity krajanov v zahraničí a ich vzájomných vzťahov so Slovenskom a propagácii Slovenskej republiky v oblasti tvorby a šírenia kultúrnych hodnôt, (výstavy, hudobné podujatia, súťaže), ochrana a rozvoj kultúrneho dedičstva, (kurzy tvorcov kultúry, tvorivé pobyty pre mládež), zahraničné aktivity a medzinárodné aktivity, a materiálno-technická pomoc pre krajanov (nákup technického vybavenia, softvéru, kníh, časopisov, novín a učebných pomôcok pre kultúrne účely).
Prostredníctvom týchto aktivít poskytlo Ministerstvo kultúry SR v roku 2004 ODA  vo výške 1 790 tis. Sk a OA vo výške 4 108 tis. Sk.  Išlo predovšetkým o kultúrne a rozvojové aktivity poskytnuté Srbsku a Čiernej Hore, Chorvátsku, Rumunsku, Maďarsku, Českej republike a Ukrajina.

2.9  Ministerstvo obrany SR

V rozpočtovej kapitole MO SR neboli účelovo viazané prostriedky na poskytnutie ODA. Ministerstvo obrany sa však zapája do procesu ODA poskytovaním humanitárnej, resp. posthumanitárnej pomoci, predovšetkým v rámci mierových operácií. Vzhľadom na komplexnosť úloh, ktoré plnia jednotky ozbrojených síl v rámci mierových operácií nie je možné definovať výšku finančných prostriedkov, ktoré by mohli byť považované za oficiálnu rozvojovú pomoc. 

2.10  Úrad jadrového dozoru SR

Úrad jadrového dozoru vykázal v roku 2004 ODA vo výške 2 851 tis. Sk. V tejto sume je zahrnutý príspevok do Medzinárodnej agentúry pre atómovú energiu (IAEA) vo výške 2 750 tis. Sk. V oblasti mierového využívania jadrovej energie bola poskytnutá finančná a technická pomoc spojená so školeniami a tréningom zahraničných expertov z Arménska, Pakistanu, Gruzínska a Filipín vo výške 101 489 Sk.

2. 11  Úrad pre normalizáciu, metrológiu a skúšobníctvo SR

Úrad pre normalizáciu, metrológiu a skúšobníctvo SR realizoval  v roku 2004 dva projekty prostredníctvom grantového mechanizmu MZV SR. Výška projektov je započítaná v rozpočte MZV. V tomto prípade môže byť vykázaná iba čiastka spolufinancovania Slovenského metrologického ústavu vo výške 322 550 Sk. 

3. 	Slovenský Červený kríž

Slovenský Červený kríž sa v roku 2004 pridal k výzve Medzinárodnej federácie spoločností Červeného kríža a Červeného polmesiaca a poskytol na jej účet čiastku vo výške 236 971 Sk určenú na pomoc Iránu postihnutého zemetrasením. Na podnet Ukrajinského Červeného kríža poskytol post-humanitárnu materiálnu pomoc vo výške 250 000 Sk. V novembri 2004 tiež reagoval na obnovenú výzvu Medzinárodného výboru Červeného kríža poskytol na jej účet 1000 CHF. Celkovo Slovenský Červený kríž podporil medzinárodné  humanitárne akcie vo výške 513 000 Sk.  

4. 	Finančné inštitúcie

4.1 Exportno-importná banka Slovenskej republiky

Exportno-importná banka SR (EXIMBANKA) poskytuje poistenie vývozných úverov, vývozné úvery a iné produkty podľa potrieb vývozcov. Napriek tomu, že ich výška pre rozvojové krajiny dosiahla viac ako 1 mld. Sk, nie je ich zatiaľ možné klasifikovať do Dotazníka OECD pre nečlenské krajiny, ktorý tvorí prílohu tohto materiálu. Po získaní členstva SR v DAC bude možné klasifikovať podľa smernice hodnoty prijatého rizika pri poistení vývozných úverov do jednotlivých krajín ako iné oficiálne toky. Z tohto dôvodu EXIMBANKA SR nemôže vykázať za rok 2004 žiadnu oficiálnu rozvojovú pomoc v uvedenej kategórii.

4.2  Národná banka Slovenska (NBS)

Komisia NBS pre poskytovanie finančnej podpory právnickým a fyzickým osobám neposkytla v roku 2004 žiadnu pomoc, ktorá by mala charakter oficiálnej rozvojovej pomoci. 

IV.	Záver 

Objem poskytnutej ODA v roku 2004 sa oproti predchádzajúcemu roku zvýšil takmer o 65%. Vo vyjadrení ukazovateľa ODA/HDP to predstavuje 0,072 %. Uvedený nárast bol spôsobený zvýšením multilaterálnej rozvojovej pomoci a to predovšetkým troma faktormi:
•	Vstupom do EÚ začala Slovenská republika prispievať do spoločného rozpočtu. 4,68% z tohto príspevku sa automaticky vyčleňuje pre rozvojovú pomoc a spoluprácu. V absolútnom vyjadrení ide o sumu 411 894 tis. Sk.  

•	Druhým dôvodom bolo takmer 5%-né  zvýšenie príspevkov MZV SR do medzinárodných organizácií. 

•	Posledným faktorom bolo poskytnutie humanitárnej a posthumanitárnej pomoci zameranej najmä na obnovu a revitalizáciu zničených oblasti po tragédií spôsobenej tsunami v Indickom oceáne. 

V.	Vykazovanie finančných memoránd Národného programu oficiálnej rozvojovej pomoci 

Vyhodnotenie finančných memoránd Národného programu oficiálnej rozvojovej pomoci za rok 2004 sa predkladá na základe uznesenia č. 552/2003 bodu B.8

1. Finančné prostriedky programu 05T0A - Oficiálna rozvojová pomoc na rok 2004 

Na základe uznesenia vlády SR č. 332/2002 zo dňa 3. 4. 2002 je MZV SR koordinátorom poskytovania slovenskej oficiálnej rozvojovej pomoci (ODA). V praxi to znamená, že MZV SR je gestorom medzirezortného programu 05T – ODA, ktorý vznikol od roku 2003 na základe metodického pokynu  MF SR o programovom rozpočtovaní. Účastníkmi programu v roku 2004 boli MZV SR, MF SR, MV SR, MP SR a MŽP SR.
Kľúčovým dokumentom k ODA bol Národný program oficiálnej rozvojovej pomoci na rok 2004. Na základe neho boli podpísané finančné memorandá s UNDP a vládou Srbska a Čiernej Hory. Tento dokument stavuje konkrétne využitie rozpočtu, ktorý v rámci programu 05T dostáva do svojej rozpočtovej kapitoly MZV SR. Národný program ODA (NP ODA) na rok 2004 bol schválený vládou SR č. 388  dňa 28. apríla 2004. NP ODA rozdeľuje finančné prostriedky na dva komponenty:

1.	Komponent Trustový Fond UNDP
2.	Komponent Bratislava-Belehrad Fond

2. Zhodnotenie použitia rozpočtových prostriedkov vynaložených na realizáciu programu podľa účastníkov programu:

Ministerstvo zahraničných vecí SR

V roku 2004 bolo v rámci podprogramu 05T0A alokovaných pre MZV SR 160 661 tis. Sk. Tie boli rozdelené následovne: 

2.1	Trustový Fond UNDP (TF) 

•	V roku 2004 bolo na TF alokovaných 100 000 tis. Sk na financovanie projektov v 12 projektových rozvojových krajinách (Afganistan, Albánsko, Bosna a Hercegovina,  Kazachstan, Kenská republika, Kirgizsko, Macedónsko, Mongolsko, Mozambik, Sudán, Tadžikistan a Uzbekistan) a 1 pilotnej krajiny (Kambodža). V priebehu roku 2004 bolo schválených Riadiacim výborom TF UNDP 23 projektov v celkovej hodnote 57 122 tis. Sk. 
•	Na základe uznesenia č. 388 vláda schválila zníženie rozpočtu NP ODA o 10 000 tis. Sk a vyčlenenie uvedených prostriedkov na financovanie projektov pre Ukrajinu a Bielorusko prostredníctvom komponentu TF UNDP. V roku 2004 sa realizovalo 6 projektov v celkovej hodnote 8. 640 tis. Sk. Zo zostavajúcej sumy boli financovaní    krátkodobí pozorovatelia volieb vyslaní na Ukrajinu a do Bieloruska. 
•	Celkové administratívne náklady ACU pri spravovaní Trustového fondu  boli vyčíslené na 4 912 tis. Sk.
•	Vysielanie expertov - 2 145 tis. SK.
•	V roku 2004 sa z TF UNDP financovalo 8 projektov na rozvojové vzdelávanie v celkovej hodnote 3 268 tis. SK.
•	Náklady UNDP na spravovanie fondu 5 000 tis. Sk .

Celkové čerpanie finančných prostriedkov Trustového fondu v roku 2004 bolo v hodnote 82 447 tis. Sk, t. j. na 82,5%. V súčasnosti bolo ukončené 3. grantové kolo, kde bolo podaných 32 projektov. Riadiaci výboru na svojom zasadnutí dňa 17. februára 2005 schválil ďalších 16 projektov. 

2.2	Bratislava-Belehrad Fond (BBF)

•	V  roku 2004 bolo na BBF alokovaných 60. 661 tis. Sk na financovanie projektov pre programovú krajinu Srbsko a Čierna Hora.

•	V priebehu roku 2004 bolo schválených 16 rozvojových projektov v celkovej hodnote 53 859 tis. Sk.

•	Administratívne náklady ACU na spravovanie BBF boli vyčíslené na 4 853 tis. Sk.

•	Celkové čerpanie finančných prostriedkov BBF v roku 2004 bolo v hodnote 58 712 tis. Sk, čo predstavuje využitie rozpočtu na 97%.